ההתפרצות הגעשית בדרום האוקיינוס השקט
התפרצות הר הגעש הונגה טונגה אירעה ב-15 בינואר 2022. ההתפרצות יצרה ענן אפר, גז וקיטור שהגיע לגובה 20 קילומטרים. הסקר הגאולוגי של ארצות הברית העריך שההתפרצות גרמה לרעידת אדמה בעוצמה של 5.8 שבעקבותיה נוצרו גלי צונאמי בטונגה, בפיג'י, ונואטו ובסמואה האמריקנית. הגלים הגיעו בשיאם לגובה של 1.5-1 מטרים. גלים גבוהים נצפו גם בקליפורניה ובחופי דרום אמריקה ומספר יישובים פונו בדרום יפן.

רקע
---

הונגה טונגה הוא הר געש תת-ימי הממוקם כ-30 ק"מ דרומית לאי פונואפו המשתייך לטונגה.

הוא חלק מקבוצת הרי געש פעילה מאוד הנקראת "רכס טונגה" ומתנשאת מניו זילנד עד מזרחית לפיג'י. הר הגעש נמצא 100 ק"מ מעל אזור סייסמי פעיל. גובהו של ההונגה טונגה 149 מטר ושטחו 390 דונם.

ב-20 בדצמבר 2021 נרשמה התפרצות ראשונה.

ההתפרצות
--------

ב-15 בינואר, בשבת בבוקר, אירעה התפרצות חזקה יותר בהר שהובילה לרעידת אדמה ולגלי צונאמי בגובה של יותר ממטר ששטפו את חופי האי טונגה, הממוקם ממזרח לאוסטרליה ומצפון לניו זילנד. גלי צונאמי הכו גם בפאגו פאגו. לפי הערכות הפיצוץ הוולקני הגיע לגובה של כ-5 ק"מ. מדיווחים נוספים שהגיעו נודע כי עננות האבק והגזים שהשתחררו בעת הפיצוץ הגיעו אף לגובה של כ-20 ק"מ. הסקר הגאולוגי של ארצות הברית העריך שההתפרצות גרמה לרעידת אדמה בעוצמה של 5.8 שבעקבותיה נוצרו גלי צונאמי בטונגה, בפיג'י, ונואטו ובסמואה האמריקנית.

התפרצות הר הגעש התת-ימי גרמה לגלי ענק. בשל ניתוק התקשורת בארכיפלג טונגה, ממדי הנזקים טרם התבהרו בימים הראשונים, וארגוני סיוע התקשו להגיע.

ההתפרצות הייתה כל כך עוצמתית, עד שניתן היה לשמוע אותה בניו זילנד, השוכנת 2,383 ק"מ ממדינת האיים שבה חיים כ-105 אלף תושבים.

אזורים רבים באיי טונגה כוסו באפר וולקני. לפי דיווחים, האפר זיהם את אספקת המים והצורך במים נקיים הפך לחיוני. על פי ארגוני סיוע, הרשויות קראו לתושבים לשתות מים מבקבוקים ולכסות את פניהם במסיכות בשל זיהום האוויר. הצלב האדום הבינלאומי העריך כי עד 80 אלף תושבים הושפעו מאסון הטבע.

מספר יישובים פונו בדרום יפן. גלים גבוהים שהגיעו בשיאם ל-1.5 מטרים והצפות נצפו גם בחופי קליפורניה ודרום אמריקה. בטונגה, טופו השישי, פונה מהארמון המלכותי בבירה והתקשורת מהממלכה נותקה כליל. בתים רבים באיים החיצוניים של טונגה ובחוף נהרסו. שלושה אנשים מתו בטונגה כתוצאה מהצונאמי ובהם אישה בריטית אחת. בנוסף, שניים טבעו למוות בעקבות גל גדול שפגע בהם בצפון פרו, מרחק של כ-10,000 ק"מ משם. ההתפרצות גם הותירה את מרבית האי הוולקני שנוצר מההתפרצות הקודמת של הונגה טונגה מתחת למים.

קישורים חיצוניים
----------------

ויקישיתוף מדיה וקבצים בנושא **התפרצות הר הגעש הונגה טונגה** בוויקישיתוף
* הר געש תת-ימי התפרץ באוקיינוס השקט, גלי צונאמי בטונגה ופיג'י | תיעוד, באתר ynet, 15 בינואר 2022
* סוכנויות הידיעות‏, הר געש תת-ימי התפרץ באוקיינוס השקט, גלי צונאמי הכו באי טונגה, באתר וואלה!‏, 15 בינואר 2022
* סוכנויות הידיעות, ‏צפו בתיעוד: הר געש תת ימי התפרץ באוקיינוס השקט וגרם לגל צונאמי, באתר מעריב אונליין, 15 בינואר 2022
* רויטרס‏, איים כוסו באפר: תיעוד מהרס הצונאמי שהכה בטונגה, באתר וואלה!‏, 17 בינואר 2022
* צילומים חדשים של נאס"א חושפים: השפעת התפרצות הר הגעש בטונגה הגיעה עד לחלל, באתר ‏מאקו‏, 18 במאי 2022

הערות שוליים
------------

1. ↑  Japan's Pacific coast hit by tsunami waves after Tonga eruption, The Japan Times, ‏2022-01-16 (באנגלית אמריקאית)
2. ↑  ynet וסוכנויות הידיעות, הר געש תת-ימי התפרץ באוקיינוס השקט, גלי צונאמי בטונגה ופיג'י | תיעוד, באתר ynet
3. ↑  Needham, Kirsty; Menon, Praveen (2022-01-18). "All homes on one of Tonga's islands destroyed, three dead". *Reuters* (באנגלית). נבדק ב-2022-01-19.
4. ↑  נהרגה בצונאמי מהר הגעש: "ניסתה להציל את הכלבים, בעלה נאחז בעץ", באתר ynet, 17 בינואר 2022